Kokoomuksen entinen kansanedustaja Tuija Nurmi on ilmoittanut lukuisissa yhteyksissä olevansa lääketieteen tohtori (LT). Nurmella ei kuitenkaan ole lääketieteen tohtorin tutkintoa.

Kokoomuksen entinen kansanedustaja Tuija Nurmi, 59, tippui eduskunnasta vuonna 2011 ja on nostanut sopeutumiseläkettä yhtäjaksoisesti siitä saakka. KARI PEKONEN

Iltalehden tekemän selvityksen perusteella Nurmi, 59, on esiintynyt vuosikausia lääketieteen tohtorina (LT), vaikka hän ei ole suorittanut kyseistä tutkintoa.

Nurmi on laillistettu lääkäri, mutta hän on suorittanut tutkintonsa 1980-luvulla Saksan liittotasavallassa Göttingenissä.

Nurmen saksalaisen tutkinnon nimi on Dr. med.

Nurmi ilmoittaa eduskunnan sivuilla olevansa lääkäri ja lääketieteen tohtori. KUVAKAAPPAUS 31.1.2018/EDUSKUNTA

Lääkäriliiton varatoiminnanjohtajan Hannu Halilan mukaan asia on yksiselitteinen: Saksassa tutkintonsa suorittanut ei voi olla LL (lääketieteen lisensiaatti) tai LT (lääketieteen tohtori).

- Suosittelemme, että tutkinnoista käytetään niiden alkuperäisiä nimikkeitä. Jos henkilö sanoo olevansa LT, lääketieteen tohtori, niin se tarkoittaa, että hän on valmistunut tohtoriksi Suomessa, Halila muistuttaa.

- Jos saksalainen tutkinto on Dr. med, niin olisi asiallisempaa käyttää sitä tai vaikka ' laillistettu lääkäri ' . Kun ulkomailla tutkinnon suorittanut lääkäri tulee Suomeen, niin ei hän voi käyttää myöskään nimikettä LL (lääketieteen lisensiaatti), jos (kun) lähtömaassa ei ole sellaista tutkintoa.

Nurmi ilmoittaa Terveystalon verkkosivuilla olevansa lääketieteen tohtori (LT). Nurmi on toiminut vuodesta 2011 Terveystalossa lääkärinä. Nurmi laskuttaa palkkionsa omistamansa yhtiön kautta, mikä mahdollistaa sopeutumiseläkkeen nostamisen. KUVAKAAPPAUS 31.1.2018/TERVEYSTALO

Lääkäriliitto on toimittanut jäsenilleen nimikoituja leimasimia siitä saakka, kunnes Kela päätti lopettaa niiden toimittamisen.

Halilan mukaan leimasimiin liittyen tulee välillä kyselyjä, että mikä titteli ulkomailla tutkintonsa suorittaneelle lääkärille tulee, kun suomalaisille niihin tulee ”lääketieteen lisensiaatti” tai ”lääketieteen tohtori”.

- Olen sanonut asiasta vastaaville ihmisille, että jos lähtömaassa ei tällaisia nimikkeitä ole, niin ei niitä voi siihen leimasimeenkaan oikein laittaa. Siinä tapauksessa se on ' laillistettu lääkäri ' , Halila sanoo.

Tutkinnon nimeä ei saa kääntää

Tampereen yliopiston lääketieteen ja biotieteiden tiedekunnan dekaanin, lääketieteen tohtori Tapio Visakorven mukaan lääketieteen lisensiaatin (LL) tai lääketieteen tohtorin (LT) tutkinnon nimeä ei saa kääntää.

Nimikkeitä voi käyttää vain suomalaisessa yliopistossa tutkintonsa suorittanut henkilö.

- Jos hän ei ole suorittanut tutkintoa Suomessa, ei hän voi käyttää nimikkeitä LL tai LT. Hänen pitäisi käyttää saksankielistä tutkintonimikettä, Visakorpi sanoo Lääkäriliiton suositukseen viitaten.

Lääketieteen lisensiaatiksi (LL) ja lääketieteen tohtoriksi (LT) voi valmistua vain suomalaisesta yliopistosta: Helsingistä, Itä-Suomesta, Tampereelta, Turusta tai Oulusta. MARKKU RUOTTINEN/IL

Esimerkiksi Saksan vanhimman yliopiston Heidelbergin ohjeistuksessa muistutetaan, ettei akateemisten yliopistotutkintojen nimikkeitä saa kääntää.

Väärän tutkintonimikkeen käyttö on Saksassa rangaistava teko, Heidelbergin yliopiston ohjeistuksessa muistutetaan. KUVAKAAPPAUS/HEIDELBERGIN YLIOPISTO

Lääkäreitä valvova Valvira toimitti Iltalehdelle entisen Lääkintöhallituksen päätöksen, jonka mukaan Nurmi on suorittanut lääkärintutkintonsa vuonna 1982 Georg-August -yliopistossa Saksan Göttingenissä, ja hänet on laillistettu lääkäriksi Suomessa vuonna 1985.

Nurmi on suorittanut lääkärintutkintonsa 1980-luvulla Saksassa. IMAGO STOCK/AOP

Valviran Terhikki-rekisteristä löytyy tieto lääkärin ammatinharjoittamisoikeudesta, mutta ei tutkintonimikkeestä ja erikoisosaamisalueista. Näiden tietojen ilmoittamisesta vastaa lääkäri.

Tutkinnon nimi muuttui

Iltalehti tutustui Lääkäriliiton viiden vuoden välein julkaisemiin lääkärimatrikkeleihin. Matrikkelitietojen mukaan Nurmi käytti ensin oikeaa tutkintonimikettä (Dr. med), mutta alkoi kutsua itseään lääketieteen tohtoriksi toimiessaan kansanedustajana.

Vuoden 1997 lääkärimatrikkelissa Nurmi ilmoittaa olevansa lääketieteen lisensiaatti (LL) vuodelta 1982 ja Dr. med vuodelta 1985. MARKO-OSKARI LEHTONEN

Vuoden 2002 matrikkelissa Dr. med on vaihtunut yllättäen muotoon LT.

Nurmi ilmoittaa tuoreimmassa lääkärimatrikkelissa (2012) olevansa lääketieteen lisensiaatti (LL) vuodelta 1982 ja lääketieteen tohtori (LT) vuodelta 1985. MARKO-OSKARI LEHTONEN

Sama tieto (LT) löytyy myös vuosien 2007 ja 2012 matrikkeleista. Uusi lääkärimatrikkeli ilmestyy myöhemmin keväällä, joten sen tietoja ei voi vielä tarkistaa.

Erikoista kyllä, Nurmen lääkärinä työskentelevä puoliso on ilmoittanut vuodesta 1987 alkaen vaimonsa olevan ”Dr. med”.

Lääkärimatrikkelin tiedot perustuvat lääkärin itse ilmoittamiin tietoihin.

Lääkärimatrikkelin tietojen mukaan Nurmi toimi Georg-August -yliopistossa tieteellisenä työntekijänä vuosina 1982-1984.

Yliopisto kieltäytyi luovuttamasta Nurmea koskevia tietoja Iltalehdelle.

Lääkärin sanaan luotetaan

Terveystalon johtavan ylilääkärin Juha Tuomisen mukaan yhtiö tarkistaa työsopimusta tai ammatinharjoittajasopimusta tehtäessä lääkärin tutkintotiedot Valviran rekistereistä.

Hallintoylilääkäri Jaakko Halosen mukaan Valviran tiedoista ilmenee, onko kyseessä lääkäri, onko hänellä jokin erikoisala tai onko hänen ammatinharjoittamisoikeuttaan mahdollisesti rajoitettu.

Lisäksi Terveystalo pyytää nähtäväksi henkilön tutkintotodistukset.

- Tämän lisäksi emme tarkista tietoja rutiinisti yliopistoista, ellei mitään erityistä syytä tähän ilmene. Lääketieteen kandidaatteja meillä ei työskentele, Halonen sanoo.

Halosen mukaan Terveystalo noudattaa yleistä suositusta tutkintonimikkeiden käytöstä, mikä tarkoittaa sitä, että ulkomailla suoritetusta tutkinnosta käytetään ulkomailla suoritetun tutkinnon nimikettä.

Valviran ylläpitämä JulkiTerhikki-järjestelmä kertoo Nurmen olevan lääkäri. KUVAKAAPPAUS 31.1.2018/VALVIRA

Sopeutumiseläkettä yhtäjaksoisesti vuodesta 2011 nostanut Nurmi on työskennellyt vuodesta 2011 Terveystalossa yleislääkärinä.

Terveystalon verkkosivuilla Nurmi ilmoittaa olevansa lääketieteen tohtori (LT). Eduskunnan sivuilla Nurmi ilmoittaa olevansa lääkäri ja lääketieteen tohtori. Eduskunnan sivuilla olevassa CV:ssä Nurmi ilmoittaa olevansa lääketieteen tohtori (Dr. med).

Nurmi on ilmoittanut olevansa lääketieteen tohtori myös vaalikoneissa (Yle 2007 ja Helsingin Sanomat 2011).

Valvira valvoo lääkäri-nimikkeen käyttöä, mutta sillä ei ole toimivaltaa puuttua akateemisten yliopistotutkintonimikkeiden käyttöön.

Nurmelle myönnettiin helmikuussa 2015 opinto-oikeus Helsingin yliopiston erikoislääkärikoulutukseen. Hakemuksessa Nurmi ilmoittaa teoreettiseksi koulutuksekseen Dr. med -tutkinnon ja sotilaslääketieteen erityispätevyyden. MARKO-OSKARI LEHTONEN

Tätä tarkoittaa sopeutumiseläke ja sopeutumisraha.

Juttua muokattu klo 7.14: Korjattu yhtä kuvatekstiä.